"Republic of spin”: një histori nga brenda e presidencës amerikane
Historiani David Greenberg shtjellon në libër përpjekjen e presidentëve amerikanë për të përpunuar opinionin publik dhe për të krijuar një imazh të caktuar
"Përpjekja për të përpunuar opinionin publik dhe për të krijuar një imazh të caktuar, ka qenë prej vitesh një objektiv politik i presidentëve amerikanë", - thotë historiani David Greenberg në librin e tij “Presidenca dhe Përpunimi i Opinionit”.Libri i hedh një vështrim 115 viteve të fundit të politikës amerikane, duke filluar me presidentin Teddy Roosevelt në fillim të shekullit të 20-të e deri tek presidenti Barak Obama. Autori Greenberg e prezantoi librin në një takim të zhvilluar këto ditë në Qendrën "Woodrow Wilson" në Uashington. Për t’i bërë të njohura politikat e tyre dhe në përpjekje për të krijuar një imazh të caktuar, udhëheqësit politikë komunikojnë me publikun dhe me votuesit e tyre. Shpesh ky komunikim bëhet me synimin për të përpunuar opinionin publik. Si ka evoluar në vite ky lloj komunikimi me publikun? Kjo është tema që trajton libri "Republic of spin - një histori nga brenda e presidencës amerikane", me autor historianin David Greenberg. Në këtë vit zgjedhjesh presidenciale në SHBA, historiani David Greenberg e çon lexuesin përmes një rrëfimi mbresëlënës, në prapaskenat e Shtëpisë së Bardhë, historikisht rezidenca e Presidentit amerikan. Ai na njeh me mjetet dhe teknikat e përdorura nga presidentët për të ndërtuar imazhin dhe për të dhënë mesazhin e tyre tek votuesit. Por çdo të thotë kjo përpjekje për të përpunuar opinionin për demokracinë amerikane? A lidhet kjo me nevojënpër ta informuar, apo për ta mashtruar atë? Autori Greenberg përpiqet të sqarojë disa nga përgjigjet, duke sjellë shembuj nga historia e presidentëve amerikanë. Greenberg thotë se përpunimi i opinionit është një mekanizëm që realizohet me një numër mjetesh, apo teknikash, që përdoren nga një rreth i caktuar njerëzish të afërt me presidentin. Sipas autorit, përpjekja për të përpunuar opinionin publik dhe për të krijuar një imazh të caktuar për presidentin, ka qenë prej vitesh një objektiv i Zyrës Ovale: Libri i hedh një vështrim 115 viteve të fundit të politikës amerikane dhe përmes shembujsh dhe faktesh, autori arrin në përfundimin se kjo prirje ka ardhur vazhdimisht duke u shtuar. Ai e fillon rrëfimin e tij me presidentin Theodore Roosevelt në vitin 1901, dhe e vazhdon deri tek presidenti aktual, Barak Obama, i cili përdor Twitterin si mjet komunikimi me publikun". thotë autori. Një tjetër president që e përdori me mjeshtëri mekanizmin e përpunimit të opinionit, ishte John Kennedy, i cili ishte presidenti i parë amerikan që filloi të jepte konferenca për gazetarë. thotë Greenberg. Zoti Greenberg thotë se disa presidentë amerikanë kanë patur aftësinë për ta përpunuar opinionin publik në favor të axhendave të tyre, por disa të tjerë nuk kanë qënë te sukseshëm. Si shembull ai përmend presidentin Herbert Hoover, i cili edhe pse njihej si një komunikues shumë i suksesshëm, gjatë viteve të Depresionit të Madh dështoi në përpjekjet për ta bindur publikun për politikat e tij ekonomike. Një tjetër rast është ai i Presidentit Lindon Johnson, me mesazhin para fillimit të luftës në Vietnam, apo ai i presidentit George Bush, i cili dështoi në përpjekjet për ta bindur popullin amerikan për nevojën e luftës në Irak, edhe pse krijoi grupin e punës për Irakun... Autori David Greenberg arrin në përfundimin se përpjekja për të përpunuar opinionin publik ka qenë kurdoherë pjesë e politikës. Presidentët, apo kandidatët presidencialë japin argumentet e tyre për çështje të ndryshme, por një opinion publik i edukuar me rregullat e reja të mediave masive, është i përgatitur dhe ka aftësinë për t'i gjykuar ata. I pyetur për fushatën e tanishme presidenciale, historiani David Greenberg thotë se ai gjen mjaft shembuj që lidhen me përpjekjet për të krijuar një imazh të caktuar të kandidatëve. Në fushatën aktuale, thotë ai, është folur vazhdimisht për popullaritetin e kandidatëve autentikë, të sinqertë, si Bernie Sanders të Partisë Demokrate dhe Donald Trump i Partisë Republikane: Por sa të suksesshëm do të jenë kandidatët e garës së tanishme presidenciale për të krijuar një imazh të besueshëm dhe të pëlqyer për publikun? Kjo mbetet të shihet në nëntor, në zgjedhjet e përgjithshme. Për "Ditarin", Laura Konda, Qendra "Wilson", Uashington.